
ประกาศองค์การบริหารส่วนตำบลนาโยงใต้
เรื่อง  การรับลงทะเบียนผู้มีสิทธิรับเงินเบี้ยความพิการ ประจำปีงบประมาณ พ.ศ.2569
******************************


ตามระเบียบกระทรวงมหาดไทย ว่าด้วยหลักเกณฑ์การจ่ายเงินเบี้ยความพิการให้คนพิการขององค์กรปกครองส่วนท้องถิ่น พ.ศ.2553 และแก้ไขเพิ่มเติม ฉบับที่ 4 พ.ศ.2562 ให้คนพิการที่ได้        จดทะเบียนคนพิการตามกฎหมายว่าด้วยการส่งเสริมคุณภาพชีวิตคนพิการลงทะเบียนและยื่นคำขอรับเงิน    เบี้ยความพิการต่อองค์กรปกครองส่วนท้องถิ่นที่ตนมีภูมิลำเนา ณ สำนักงานขององค์กรปกครองส่วนท้องถิ่นและมีสิทธิรับเงินเบี้ยความพิการในเดือนถัดไป และในกรณีคนพิการซึ่งได้รับเงินเบี้ยความพิการจากองค์กรปกครองส่วนท้องถิ่นหนึ่งและย้ายภูมิลำเนาไปอยู่องค์กรปกครองส่วนท้องถิ่นอื่น ให้คนพิการนั้นลงทะเบียน  และยื่นคำขอรับเงินเบี้ยความพิการด้วยตนเองต่อองค์กรปกครองส่วนท้องถิ่นแห่งใหม่ที่ตนมีภูมิลำเนา และให้ได้รับเงินเบี้ยความพิการจากองค์กรปกครองส่วนท้องถิ่นแห่งใหม่ในเดือนถัดไป ทั้งนี้ องค์กรปกครองส่วนท้องถิ่นแห่งใหม่ต้องได้รับการยืนยันจากองค์กรปกครองส่วนท้องถิ่นเดิมที่จ่ายเงินเบี้ยความพิการเพื่อไม่ให้เกิดความซ้ำซ้อน นั้น


ดังนั้น องค์การบริหารส่วนตำบลนาโยงใต้ จึงประกาศให้มีการรับลงทะเบียนผู้มีสิทธิรับเงินเบี้ยยังชีพความพิการ คนพิการรายใหม่ที่ยังไม่เคยลงทะเบียนมาก่อน และคนพิการที่ย้ายภูมิลำเนาเข้ามาใหม่ในพื้นที่ตำบลนาโยงใต้ ประจำปีงบประมาณ พ.ศ.2569 ดังนี้


คุณสมบัติของผู้มีสิทธิจะได้รับเงินเบี้ยความพิการ
1. มีสัญชาติไทย
2. มีภูมิลำเนาอยู่ในเขตองค์กรปกครองส่วนท้องถิ่นตามทะเบียนบ้าน
3. มีบัตรประจำตัวคนพิการตามกฎหมายว่าด้วยการส่งเสริมคุณภาพชีวิตคนพิการ
4. ไม่เป็นบุคคลซึ่งอยู่ในความอุปการะของสถานสงเคราะห์ของรัฐ
เอกสารหลักฐาน
1. บัตรประจำคนพิการตามกฎหมายว่าด้วยการส่งเสริมคุณภาพชีวิตคนพิการ
2. ทะเบียนบ้าน
3. สมุดบัญชีเงินฝากธนาคารเพื่อการเกษตรและสหกรณ์การเกษตร (ธกส.)  กรณีขอรับเงินเบี้ยยังชีพความพิการผ่านธนาคาร 
ในกรณีที่คนพิการไม่สามารถมาลงทะเบียนด้วยตนเองได้ ให้ผู้ดูแลคนพิการยื่นคำขอแทน    แต่ต้องนำหลักฐานของคนพิการและผู้ดูแลคนพิการแนบมาด้วย โดยยื่นคำขอรับเงินเบี้ยความพิการในวัน     และเวลาราชการ ณ สำนักปลัด องค์การบริหารส่วนตำบลนาโยงใต้
จึงประกาศให้ทราบโดยทั่วกัน



ประกาศ ณ วันที่ 30 เดือนกันยายน พ.ศ. 2568

(นายพิภพ   ทองโอ)
       


นายกองค์การบริหารส่วนตำบลนาโยงใต้
